Teade selliste demaršide tagasivõtmise kohta, mis esitati kolmandale riigile, kellele teatati 1. oktoobril 2015 tema võimalikust liigitamisest koostööd mittetegevaks kolmandaks riigiks vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks

(2019/C 221/02)

Euroopa Komisjon (edaspidi „komisjon“) võttis tagasi Taiwanile (1) esitatud demaršid, mis algatati komisjoni 1. oktoobri 2015. aasta otsusega 2015/C 324/10, (2) millega teatati Taiwanile sellest, et komisjon peab võimalikuks Taiwani liigitamist ebaseadusliku, teatamata ja reguleerimata kalapüügi vastases võitluses koostööd mittetegevaks kolmandaks riigiks (3) vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999 (4) (edaspidi „ETR-kalapüügi määrus“).

1. Õiguslik raamistik

Vastavalt ETR-kalapüügi määruse artiklile 32 peab komisjon kolmandatele riikidele teatama, et nad võidakse liigitada koostööd mittetegevaks riigiks. Selline teade on esialgne meede ja põhineb ETR-kalapüügi määruse artiklis 31 sätestatud kriteeriumidel.

Komisjon peaks rakendama nende riikide suhtes kõiki artiklis 32 sätestatud demarše. Eelkõige peab komisjon lisama teatesse sellise liigitamise aluseks olevad olulised faktid ja kaalutlused, andma kõnealustele riikidele võimaluse vastata ja esitada tõendusmaterjali sellise liigitamise ümberlükkamiseks või vajaduse korral tegevuskava olukorra parandamiseks.

Komisjon peab andma asjaomastele kolmandatele riikidele piisavalt aega teatele vastamiseks ning määrama mõistliku tähtaja olukorra heastamiseks.

2. Menetlus

Euroopa Komisjon teatas 1. oktoobril 2015 Taiwanile tema võimalikust liigitamisest ebaseadusliku, teatamata ja reguleerimata kalapüügi (ETR-kalapüügi) vastases võitluses koostööd mittetegevaks kolmandaks riigiks.

Komisjon rõhutas, et vältimaks ETR-kalapüügi vastases võitluses koostööd mittetegevaks riigiks liigitamist, on Taiwanil palutud teha komisjoniga koostööd tegevuskava alusel, mis kavandati kindlakstehtud puuduste kõrvaldamiseks.

Komisjon alustas Taiwaniga dialoogi. Komisjon vaatas läbi selle riigi esitatud suulised ja kirjalikud märkused ning võttis neid arvesse. Komisjon jätkas kogu tema arvates vajaliku teabe kogumist ja kontrollimist.

Komisjon järeldab, et Taiwan on võtnud vajalikud meetmed, et lõpetada ja ära hoida selline ETR-kalapüük, millest tulenevalt teati, et ta võidakse määrata ETR-kalapüügi vastases võitluses koostööd mittetegevaks riigiks.

3. Kokkuvõte

Kirjeldatud asjaoludel ja pärast eespool esitatud kaalutluste hindamist otsustas komisjon, et võetakse tagasi Taiwani suhtes ETR-kalapüügi määruse artikli 32 kohaselt algatatud demaršid, milles käsitletakse talle kui lipu-, sadama-, turu- või rannikuäärsele riigile rahvusvahelise õigusega pandud kohustuste täitmist ning ETR-kalapüügi vältimiseks, ärahoidmiseks ja lõpetamiseks vajalike meetmete võtmist. Komisjon on asjaomaseid pädevaid asutusi ametlikult teavitanud.

Eespool nimetatud demaršide tagasivõtmine ei välista tulevikus komisjoni või nõukogu mis tahes edasisi meetmeid, kui faktid tõendavad, et riik ei täida rahvusvahelisest õigusest tulenevaid kohustusi ega võta meetmeid ETR-kalapüügi vältimiseks, ärahoidmiseks ja lõpetamiseks.

(1) Taiwani, Penghu, Kinmeni ja Matsu (Hiina Taipei) omaette tolliterritoorium.

(2) Komisjoni 1. oktoobri 2015. aasta otsus, millega teavitatakse kolmandat riiki tema võimalikust määramisest koostööd mittetegevaks kolmandaks riigiks ebaseadusliku, teatamata ja reguleerimata kalapüügi vastases võitluses (ELT C 324, 2.10.2015, lk 17).

(3) Sõna „riik“ kasutatakse Taiwani kalastusüksuse kohta ainult ETR-kalapüügi määruse kontekstis.

(4) ELT L 286, 29.10.2008, lk 1.